|  |  |
| --- | --- |
| Hemnes kommune | Saksb.: Hanne M. K. HanssenMagne Haukåse-post: fmnohah@fylkesmannen.no Tlf: 75 53 15 54Vår ref: 2015/3722 Deres ref: Vår dato: 1.12.2016Deres dato: Arkivkode: 444 |
| Sentrumsveien 1 |
| 8646 KORGEN |
|  |

# Høringsuttalelse - Revisjon av snøscooterløyper - Hemnes

Vi viser til kommunens oversendelse av 21. oktober 2016.

Kommunens saksfremlegg i forbindelse med at formannskapet vedtok å sende saken ut på høring redegjør på en oversiktlig og grei måte for de endringer det nå er snakk om å gjøre. Vi har lagt til grunn løypetraséene slik de fremgår av SOSI-fil på kommunens hjemmeside.

**Løype 1: Bjerkadalen – Kjensvatnet**

Kommunen har her foreslått omlegging av traséen noen steder slik at den kommer nærmere det som ser ut til å være støyømfintlig bebyggelse. Løypa kommer ved Lille Målvatn nærmere bebyggelse på Fiskarneset og Kalvhagen enn tidligere løype, men det ser for oss ut til at endringen ikke innebærer at bebyggelse blir liggende i rød eller gul støysone.

**Løype 3: Bleikvasslia – Tustervatnet – Røssvatnet – Granheim**

Løypetraséen er her foreslått justert noe flere steder i forhold til vedtatt løype.

Ved Kvitharamoen er løypa foreslått plassert på andre siden av bebyggelsen på eiendommen 152/9/2 i forhold til vedtatt løype. Avstanden ser for oss ut til å bli ca. 80-90 meter. Løypa kommer ikke nærmere bebyggelsen enn tidligere vedtatt, men det kan ha betydning at den kommer på andre siden av bebyggelsen i forhold til eksisterende vei. Fylkesmannen forutsetter at kommunen i sitt videre arbeid vurderer dette.

Fylkesmannen er tilfreds med at traséen stanser ved Granheim, i og med av svenske myndigheter har sagt at de ikke vil åpne for en løype på deres side av grensen.

**Løype 4: Rundmoen - Nilsskog**

Kommunens utredning tilsier at løypa kan vedtas uten en bryter med kommunens plikt til å ta hensyn til støy og andre ulemper for friluftslivet, naturmangfold og bolig- og hytteområder.

Fylkesmannen anser at forslag til løypetrasé vil ha begrensede negative konsekvenser for reindrifta.

Løypa slik den fremgår av kommunens SOSI-fil følger ikke etablert skogsvei helt, se eventuelt Nordlandsatlas hvor høringsutkastet finnes under 2. gangs høring. Vi anbefaler kommunen å vurdere om traséen er riktig angitt.

**Løype 5: Bleikvasslia – Kongsdalen – Røssvatnet**

Løypa er ved Granskogli foreslått lagt om slik at den får en annen plassering og litt andre avstander til bebyggelsen. Det er sagt at det er snakk om tidligere brukt trasé ved dispensasjonskjøring med større avstand til våningshus. Fylkesmannen har ingen avgjørende innvendinger til dette, men vil påpeke at også plasseringen kan være av betydning for dem som blir berørt.

Kommunen har redegjort for flytting av traséen i Røssvassbukt. Endringen er gjort i samråd med grunneierne, og det er vist til at det må gis tilbud om støyskjerming i tillegg til fartsgrense på 20 km/t.

Ved Skogly er løypa foreslått plassert nærmere bebyggelsen enn vedtatt løype, og vi ber om at kommunen redegjør for de vurderinger som er gjort der.

**Løype 6: Straumen – Kjerringnes**

Fylkesmannen har ingen merknader til foreslått endring.

**Løype 7: Brygfjelldalen – Brygfjellet – Durmålsvatnet – Leirbotnen**

Foreslått endring av traséen ved Durmålsvatnet innebærer etter det vi kan se at løypa kommer nærmere støyømfintlig bebyggelse på eiendommene 137/1/3 og 137/2/4. Bebyggelsen på førstnevnte eiendom ser ut til å komme i underkant av 50 meter fra løypa, og vi forutsetter at kommunen redegjør for dette.

**Løype 9: Tustervassdammen - Korgfjellet**

Den nordligste del av traséen er foreslått med en noe annen plassering enn ved tidligere høring. Ellers er traséen den samme som da.

Vi kan ikke se at det er kommet nye opplysninger som endrer vårt syn på denne traséen fra vår uttalelse 17. august 2015. Vi viser derfor til vår tidligere uttalelse. Dersom kommunen vedtar løype nr. 9, vil Fylkesmannen vurdere å påklage vedtaket.

**Forskriftsbestemmelsene**

Det er i § 6 bokstav c) foreslått tatt inn at små bruer og klopper over bekker ikke regnes som terrenginngrep. Veiledningen på miljøkommune.no sier at klopper eller enkle bruer kan etableres der dette er nødvendig av sikkerhetsmessige hensyn. Det er også sagt at bruer etter forholdene vil kunne regnes som tiltak etter plan- og bygningsloven. Vi forutsetter at kommunen forholder seg til dette.

Hemnes kommune har allerede i § 10 i sin forskrift en bestemmelse om tilleggsgebyr og utestengelse fra løypene, og det foreslås en liten endring av ordlyden. Fylkesmannen mener det kan stilles spørsmål ved lovligheten av bestemmelsen, men anser ikke at dette berører våre interesser på en slik måte at vi går nærmere inn på spørsmålet.

Med hilsen

|  |  |
| --- | --- |
| Sveinung Bertnes Råheim (e.f.) |  |
| fung. fylkesmiljøvernsjef | Hanne M. K. Hanssen |
|  | Seniorrådgiver |

*Dette brevet er godkjent elektronisk og har derfor ikke underskrift.*